钦定古今图书集成/明伦汇编/官常典/第500卷 > 姚内斌
## 钦定古今图书集成/明伦汇编/官常典/第500卷 > 姚内斌

按《宋史》本传：“内斌，平州卢龙人。仕契丹，为关西巡检、
瓦桥关使。周显德六年，太祖从世宗北征，兵次瓦桥
关，内斌率众五百人以城降，世宗以为汝州刺史。吏
民诣阙举留，恭帝诏褒之。内斌本名犯宣祖讳下一
字，遂改今名。从平李筠，改虢州刺史。西夏数犯西鄙，
以内斌为庆州刺史，兼青白两池榷盐制置使，在郡”
十数年，西夏畏服，不敢犯塞，号“内斌”为“姚大虫”，言其
武猛也。初，内斌降，其妻子皆在契丹，乾德四年，子承
赞密自幽州来归。五年，幽州民田光嗣等又以内斌
儿女六人间道来归，太祖并召见，赐以衣服、缗钱、鞍
马，令中使护送还内斌。开宝四年，召赴阙，上待之甚
厚，遣归治所。七年春，暴得疾卒，年六十四。遣中使护
丧归葬洛阳常赙外，赐其子田三十顷。承赞为供奉
官、阁门祗候，死于阵。承鉴，至殿中丞。